b'\n_START_ARTICLE_\nHeinkel P.1080\n_START_SECTION_\nHistoria\n_START_PARAGRAPH_\nKonetyypin kehitys k\xc3\xa4ynnistyi vuoden 1945 alulla, mutta se kehitettiin todenn\xc3\xa4k\xc3\xb6isesti loppuun vasta sodan j\xc3\xa4lkeen yhdysvaltalaismiehitt\xc3\xa4jien valvonnassa. Yht\xc3\xa4\xc3\xa4n konetta ei kuitenkaan rakennettu. P.1080.01-malli olisi ollut yksipaikkainen per\xc3\xa4simet\xc3\xb6n suihkuh\xc3\xa4vitt\xc3\xa4j\xc3\xa4, jonka voimalaitteeksi kaavailtiin kahta siiven tyviin asennettua Eugen S\xc3\xa4ngerin suunnittelemaa ramjet-moottoria, joissa olisi ollut halkaisijaltaan 1,5 metrinen polttokammio. 8,5 metri\xc3\xa4 pitk\xc3\xa4t, kooltaan huomattavan suuret moottorit m\xc3\xa4\xc3\xa4rittiv\xc3\xa4t pitk\xc3\xa4lti koko koneen mitat._NEWLINE_Ramjet-moottoreiden k\xc3\xa4ynnistys ei ollut mahdollista matalissa lentonopeuksissa, mink\xc3\xa4 seurauksena P.1080:n lentoonl\xc3\xa4ht\xc3\xb6 olisi tehty nelj\xc3\xa4n RATO-raketin avulla, jotka olisivat kiihdytt\xc3\xa4neet koneen nopeuteen, jossa ramjet-voimalaitteet voitaisiin k\xc3\xa4ynnist\xc3\xa4\xc3\xa4. Koneen lyhyen rungon per\xc3\xa4osaan oli sijoitettu sivuper\xc3\xa4sin, ja laskutelineen\xc3\xa4 toimi rungon alle kiinnittynyt laskeutumissuksi. Aseistukseksi kaavailtiin kahta eturungon alaosaan kiinte\xc3\xa4sti asennettua 30 millimetrin MK 108 -tykki\xc3\xa4.'